Henrik Dam Kristensen (S), 2001-02-28:
Det var en række spørgsmål her i anden runde, og jeg vil prøve at svare på nogle af dem.
Andre vil det måske være klogere at tage under udvalgsarbejdet.
Til hr. Keld Albrechtsen vil jeg gerne sige, at når jeg siger, at serviceloven bliver der ikke rørt ved med denne lovgivning, er det en meget vigtig indgangsvinkel.
De som enkeltpersoner har ifølge serviceloven, og de forpligtelser, kommunen har over for sine borgere ifølge serviceloven, bliver ikke ændret med denne finansieringsreform.
Det vil sige, at kommunernes forpligtelse til at leve op til lovgivningen står uantastet,
også efter vedtagelsen af dette lovforslag, og det er så også et svar til fru Tove Videbæk,.
Vi kan en gang imellem have problemer, og dem kender jeg fra nogle af de enkeltsager, som også nogle af de medlemmer, der er til stede her i salen i dag, rejser, når den enkelte kommune måske ikke lever helt op til bestemmelserne, og dem får vi så håndteret undervejs.
Men at gøre det til et specifikt problem i forbindelse med denne lovgivning,
er simpelt hen ikke rimeligt.
Nogle mener, at der skulle blive ændret noget, men lovforslaget ændrer ikke på nogen måde kommunernes forpligtelse til at leve op til lovgivningen.
Jeg vil i øvrigt godt sige, at her og nu er der ingen, der kan vide 100 pct., hvor vi ender.
Til hr. Knud Erik Kirkegaard vil jeg sige, at jeg har anvist en mulig finansieringsløsning.
Men hr. Knud Erik Kirkegaard ved jo lige så godt som jeg, hvordan det er med satspuljemidlerne.
Det er én for alle, alle for én, og lykkes det ikke, ja, så går jeg ud fra, at vi, der bliver enige om denne lovgivning, også ender med at blive enige om økonomien i den.
Sådan plejer det jo gerne at være, når vi lovgiver på Christiansborg: klarer vi det ikke ad den ene vej, bliver vi nødt til at klare det ad en anden vej.
Fru Aase D. Madsen bragte et citat fra en af formiddagsaviserne, hvor en socialchef konstaterede, at der også var huller i asfalten i den pågældende kommune.
Jeg ved ikke, hvor meget jeg kan bruge det til, for også denne socialchef har en forpligtelse til at sørge for, at også hans kommune lever op til de lovgivningsmæssige krav, som et flertal her i Folketinget har vedtaget.
Høringssvarene
er undervejs, men det er sådan, at høringssfristen først er udløbet enten i går eller i dag, og svarene kommer over, så hurtigt det kan lade sig gøre.
Fru Anne Baastrup var bekymret for, og det har vel også været en del af debatten, om der ville forsvinde nogen ekspertise vedrørende behandlingspladser og måske også enkeltpersoner på grund af dette lovforslag, og at det kunne være vanskeligt at genoprette den.
så vi regionalt følger udviklingen område for område.
Jeg tror nu ikke, det vil ske, og der er ikke nogen indikationer i lovforslaget som sådan, som tilsiger, at det vil kunne ske.
Derfor vil jeg bare endnu en gang sige det, som jeg også sagde lige før, at skulle der vise sig utilsigtede virkninger
af den slags, som nogle har antydet,
vil regeringen være de første til at tage loven op til revision. Vores ambition med lovforslaget har helt klart været for det første at styrke den socialpolitiske indsats, og for det andet at sikre en mere retfærdig og også mere logisk fordeling af de økonomiske byrder og konsekvenser.
Det er noget, jeg selv har været optaget af, for jeg synes, vi ser flere og flere sager, hvor ikke kun små, men også mellemstore kommuner har vanskeligt ved at klare nogle meget komplicerede socialpolitiske tilfælde og de store diskussioner, de giver.
Der er måske ikke lyst til at få tingene klaret på den rigtige socialpolitiske måde, men jeg mener, at den sikkerhed, der ligger i den nye finansieringsmodel, giver en helt anderledes sikkerhed og tryghed for både kommuner og amter.
Den, der bestiller musikken, kommer som hovedregel også til at betale den.
Vi har puttet de muligheder ind i lovgivningen, som også har været omtalt af ordførerne, så jeg føler mig på så sikker grund, som jeg overhovedet kan, og derfor synes jeg, det er en fornuftig lovgivning, som jeg tror kan tjene både et socialpolitisk formål og et økonomisk formål.